Скараспелыя ўсынаўленні, якія ў сваёй аснове маюць толькі эмацыянальнае ўспрыманне дзіцяці з экрана тэлевізара ці манітора, могуць быць адным з наступстваў такой рубрыкі. Але ў нас іх, на шчасце, аказваецца менш, чым выпадкаў прадуманага ўсынаўлення. Зрэшты, з самага пачатку я не ўскладвала вялікіх надзей у плане павелічэння колькасці выпадкаў усынаўлення на гэты праект. Нашы калегі з тэлебачання, здаецца, нават паверыць не маглі, усе перапытвалі: а колькі патэлефанавала-прыйшло пасля сюжэта пра вось гэтага хлопчыка ці вось тую дзяўчынку? Ніводнага не прыйшло. Так, у каментарыях да сюжэта пішуць, цікавяцца, жадаюць найлепшага вырашэння сітуацыі — і ўсё.